ส.อ.ท.เผยยอดส่งออกรถยนต์เดือนต.ค.หดตัว 12% มาที่ 90,838 คัน
ส.อ.ท.เผยยอดส่งออกรถยนต์เดือนต.ค.หดตัว 11.97% มาที่ 90,838 คัน
22 พ.ย. 2560

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมสภาอุตสาหกรรมแห่งประเทศไทย (ส.อ.ท.) เปิดเผยว่า การส่งออกรถยนต์สำเร็จรูปในเดือนต.ค.60 ส่งออกได้ 90,838 คัน ลดลง 11.97% จากเดือนต.ค.59 โดยเป็นการส่งออกลดลงเกือบทุกตลาด ยกเว้นตลาดออสเตรเลีย และตลาดแอฟริกา คิดเป็นมูลค่าการส่งออกรถยนต์ 49,802.87 ล้านบาท ลดลง 7.65% จากเดือนต.ค.59
สำหรับในช่วงเดือนม.ค.-ต.ค.60 ส่งออกรถยนต์สำเร็จรูป 940,820 คัน ลดลง 6.29% จากระยะเวลาเดียวกันในปี 59 โดยการส่งออกยังคงลดลงเกือบทุกตลาด ยกเว้นตลาดออสเตรเลีย และตลาดอเมริกาเหนือ มีมูลค่าการส่งออก 499,198.27 ล้านบาท ลดลง 6.58% จากช่วงเดียวกันของปี 59
ขณะที่จำนวนรถยนต์ทั้งหมดที่ผลิตได้ในเดือนต.ค. 60 มีทั้งสิ้น 163,487 คัน เพิ่มขึ้น 1.48% จากเดือนต.ค.59 จากการผลิตรถกระบะเพื่อส่งออกเพิ่มขึ้น 6.16% และผลิตรถยนต์นั่งเพื่อจำหน่ายในประเทศเพิ่มขึ้น 48.36% แต่ลดลง 14.08% จากเดือนก.ย.60